නැගෙනහිර පළාත් උපාධිධාරීන් පිරිසකට රැකියා පත්වීම් ලබා දීමට පැමිණි පළාත් ප්‍රධාන අමාත්‍ය නෂීර් අහමඩ් මහතාට රැකියා විරහිත උපාධිධාරීන් පිරිසකගෙන් අද විරෝධය එල්ල වුණා.නැගෙනහිර පළාත් උපාධිධාරීන් පිරිසකට රැකියා පත්වීම් ලිපි ප්‍රදානය කිරීම ත්‍රිකුණාමලය විවේකානන්දා විද්‍යාලයේදී අද පෙරවරුවේ පැවැත්වීමට නියමිතව තිබුණේ පළාත් ප්‍රධාන අමාත්‍ය නෂීර් අහමඩ් මහතාගේ ප්‍රධානත්වයෙන්.උපාධිධාරීන් 400 දෙනෙකු තරග විභාගයකට සහ සම්මුඛ පරීක්ෂණයකට පෙනී සිට ඉන් සමත් 222 දෙනෙකු නව පත්වීම් සදහා කැඳවා තිබුණා.එහෙත් උත්සවය පැවැත්වෙන ස්ථානයට පැමිණි කැදවීම් නොලද පිරිස විරෝධතාවයේ නිරත වූයේ තමන්ටත් රැකියා ලබා දෙන ලෙස ඉල්ලමින්.අනතුරුව උත්සවයට පැමිණි ප්‍රධාන අමාත්‍යවරයා උත්සව ශාලාවට ඇතුලු වන මග අවහිර කරමින් ඔවුන් මෙලෙස සිය විරෝධය පළ කළා.